Bendt Bendtsen (KF), 1999-04-21:
Lovløs klandren må være overskriften for det, vi debatterer i dag: de private spilleklubber.
Vi synes i Det Konservative Folkeparti, det er pinligt, at det i det hele taget foregår, og at det er pinligt, der ikke er grebet ind endnu, når man tænker på, at vi har en kasinolovgivning, som er reguleret, og hvor der ikke er svindel, og så svindelen florerer lige rundt om gadehjørnet.
Fra konservativ side ønsker vi at få styr på dette område.
Det må være slut med overvejelser i både Justitsministeriet og Finansministeriet om at udskyde og bearbejde.
Sorte penge og svindel trives i bedste velgående, og sagesløse idrætsforeninger lægger navn til mod at modtage såkaldte hold kæft-penge.
Vi ønsker et opgør med dette i Det Konservative Folkeparti, og det er i bund og grund baggrunden
for vores beslutningsforslag.
De private spilleklubber lever deres eget liv, hvilket Forlystelsesudvalget også har redegjort for i betænkningen over forholdene på området fra 1997.
Betænkningen påpeger også, at der bør gøres noget, og man skriver direkte, at det er utvivlsomt, at mange spilleklubber drives på en sådan måde, at der finder overtrædelser af straffelovens hasardbestemmelser sted.
Endvidere finder Forlystelsesudvalget det urimeligt, at der ikke gælder de samme kontrolforanstaltninger for klubbernes spilleautomater som for automater i restauranter og på forlystelsessteder, og det er vi meget enige i.
Selv om det måske ikke er hele sandheden, har en undersøgelse fra Dansk Tipstjeneste vist, at 40 spilleklubber på Fyn har en bruttoindtjening på 78 mio. kr. fordelt på knap 700 spilleautomater.
I klubberne spilles der desuden om kontanter, og der kan vindes op til 20.000 kr., selv om spil om penge formelt er forbudt.
Samme undersøgelse viser, at kun 2 pct. af de 78 mio. kr., som indtjenes i de private spilleklubber, går til velgørende formål og andre foreninger med forskellige sportslige formål.
Det er det, vi kalder hold kæft-penge i Det Konservative Folkeparti.
Vi mener ikke, at disse små bidrag berettiger
spilleklubbernes fritagelse for betaling af afgift
Der skal mere styr på området, og der skal betales den samme afgift for de automater, der står i spilleklubberne, som der i dag betales for de automater, som står i restaurationer.
Vi må også have mere styr på, hvor mange automater der er, og hvor de står.
På den måde vil det ikke være muligt for de private spilleklubber at undslå sig for at betale skat og afgifter af deres spilleautomater, og på samme måde vil Told og Skat også kunne opkræve moms af alle spilleautomater.
I betænkningens afsnit om afgiftsordninger fremgår det bl.a., at udvalgets medlemmer er enige om, at den gældende retsstilling i afgifts- og momsmæssig henseende for disse virksomhedsformer er urimelig og giver anledning til omgåelse.
Mere tydelig kan det vel ikke være.
Når vi nu fra konservativ side ønsker stop for denne svindel og plat, som i dag foregår, er vi da også bekendt med, at der findes klubber, som drives på en ordentlig måde og understøtter nogle foreninger med en del penge.
Derfor er det vores holdning, at provenuet for de nye afgifter bør gå i kommunekasserne uden ændring i bloktilskuddene
, da kommunerne hermed får en mulighed for at støtte idrætten mere, hvis man lokalt ønsker det og ser et behov for det.
Afslutningsvis mener vi, at man ikke bør have automater stående, uden at de er plomberede eller i det hele taget underkastet en kontrol, måske med onlinesystemer.
Senest har vi også noteret os, at kriminelle grupper, bl.a. Hells Angels, er ved at etablere sig på spillemarkedet.
Nogle vil nok sige, at store afgifter på samtlige spilleautomater i de lukkede spilleklubber betyder døden for disse klubber, men det tager vi med sindsro i Det Konservative Folkeparti.
Det forstyrrer ikke vores nattesøvn.